PROJEKTS

Uz 17.11.2016. Nr. 6-8/268

**Latvijas Republikas tiesībsargam**

**god. J.Jansona kungam**

Par nepilngadīgajiem cietušajiem

un lieciniekiem

Atbildot uz Latvijas Republikas tiesībsarga (turpmāk – tiesībsargs) 2016. gada 17. novembra vēstulē Nr. 6-8/268 izklāstīto informāciju par cietušo bērnu un bērnu, kuri kļuvuši par lieciniekiem, tiesību un interešu nodrošināšanu, Ministru kabinets sniedz šādu informāciju.

Uzskatām, ka steidzami nepieciešams veikt atbilstošus pasākumus, lai novērstu Jūsu 2016. gada 3. augusta pārbaudes lietas Nr. 2016-4-4D ietvaros konstatētās nepilnības, kas saistītas ar cietušo bērnu un bērnu, kuri kļuvuši par lieciniekiem, tiesību un interešu nodrošināšanu kriminālprocesā, jo īpaši, kas attiecas uz piemērotu nopratināšanas telpu esamību (Kriminālprocesa likuma (KPL) 151.1 panta pirmā daļa), kā arī nopratināšanā izmantojamo tehnisko līdzekļu esamību (KPL 152. panta pirmā daļa). Turpmāk valsts politikā šīs politikas jomas sakārtošanai veltāma krietni lielāka uzmanība.

Saskaņā ar Iekšlietu ministrijas sniegto informāciju tikai atsevišķās Valsts policijas struktūrvienībās nopratināšanas telpas un informācijas un komunikācijas tehnoloģiju aprīkojums atbilst KPL noteiktajām prasībām attiecībā uz bērnu nopratināšanu. Atbilstoši Labklājības ministrijas sniegtajai informācijai nepietiekama ir arī citu alternatīvu bērnu nopratināšanas vietu pieejamība (privāto pakalpojumu sniedzēju resursi, piemēram, nodibinājuma “Latvijas Bērnu fonds” krīžu centru tīkla telpas (pieejamas bez maksas), nodibinājuma “Centrs “Dardedze”” bērnu intervēšanas telpa Rīgā), lai nodrošinātu bērnu nopratināšanu atbilstoši KPL prasībām.

Iekšlietu ministrijas ieskatā, lai pilnībā nodrošinātu cietušo bērnu un bērnu, kuri kļuvuši par lieciniekiem procesuālo tiesību nodrošināšanu atbilstoši KPL noteiktajam, katrā Valsts policijas struktūrvienības ēkā, kur notiek procesuālās darbības, jābūt iekārtotai atbilstošai telpai šo bērnu pratināšanai. Turklāt telpas nepieciešams aprīkot ar speciālu tehniku, ar kuras palīdzību var veikt gan nopratināšanas ierakstīšanu, gan arī veikt citas izmeklēšanas darbības, piemēram, uzrādīt personas atpazīšanai, veikt atpazīšanu pēc balss, kā arī veikt videokonferences un cietušā iesniegto pierādījumu, kuri ir elektroniskajos datu nesējos, apskati.

Savukārt attiecībā uz cietušo bērnu nopratināšanu, ievērojot Noziedzības novēršanas padomes 2016. gada 22. jūnija sēdē (sēdes protokols nr. 2, 2. §) pieņemto lēmumu, tiks vērtēta jaunas uz pierādījumiem balstītas pieejas bērnu nopratināšanas veikšanas ieviešanas, ko dalībvalstīm rekomendē Eiropas Padomes Konvencijas par bērnu aizsardzību pret seksuālu izmantošanu un seksuālu vardarbību ieviešanu uzraugošā komiteja (Lanzarotes komiteja), iespējas, nolūkā uzlabot tādu noziegumu izmeklēšanu un atklāšanu, kas saistīti ar bērnu seksuālu izmantošanu un seksuālu vardarbību. Saskaņā ar Iekšlietu ministrijas Informācijas centra datiem bērni visbiežāk cieš no noziedzīgiem nodarījumiem pret tikumību un dzimumneaizskaramību – 30,6 % gadījumu no kopējā noziedzīgo nodarījumu, kuros cietuši bērni, skaita 2015. gadā, kas ir līdzīgs rādītājs kā iepriekšējos gados.

Saskaņā ar Labklājības ministrijas sniegto informāciju 2017. gadā pilotprojekta ietvaros sākotnēji Rīgas reģionā plānots ieviest Bērnu mājas modeli (starptautiski lietotais termins *“barnahus”*) no vardarbības cietušo bērnu un bērnu, kuri ir vardarbības liecinieki, nopratināšanai. Jaunais modelis balstās uz starpdisciplināru un starpinstitucionālu sadarbību, novēršot bērna atkārtotu kļūšanu par upuri un atkārtotu emocionālu traumēšanu. Paralēli norit darbs valsts un starptautiskā līmenī, lai policistiem, prokuroriem, tiesnešiem, kā arī citiem iesaistītajiem speciālistiem sagatavotu metodoloģisko bāzi darbam Bērnu mājas modeļa ietvaros.

Lai uzlabotu KPL noteikto prasību cietušo bērnu un bērnu, kuri kļuvuši par lieciniekiem, nopratināšanai izpildi, Valsts policija no 2017. gada 1. janvāra bērnu nopratināšanu plāno veikt atbilstoši tehniski aprīkotajās Valsts policijas struktūrvienību telpās, kā arī pie privātajiem pakalpojumu sniedzējiem (piemēram, pie psihologa pakalpojumu sniedzējiem). Nelielu daļu bērnu plānots nopratināt Bērnu mājas pilotprojekta ietvaros.

Informējam, ka Valsts policijā jau ir noslēdzies iepirkums par psihologu pakalpojumu nodrošināšanu Valsts policijas struktūrvienību vajadzībām (iepirkuma identifikācijas Nr. IeM VP 2016/84) un tiek slēgti līgumi par pakalpojumu nodrošināšanu Valsts policijas struktūrvienību vajadzībām 2017. gadā.

Lai nodrošinātu bērnu nopratināšanas gaitas fiksēšanas skaņu un attēlu ierakstā plašāku piemērošanu, 2017. gadā Valsts policijā tiek plānota 43 videokameru iegāde 25 972 euro apmērā no Valsts policijai 2017. gadam apstiprinātā finansējuma. Prognozējams, ka Valsts policijas struktūrvienību rīcībā minētās videokameras nonāks 2017. gada otrajā pusgadā. Taču jāatzīmē, ka videokameras ir tikai daļa no tehniskā aprīkojuma, kas nepieciešams likumā noteikto cietušo bērnu un bērnu, kuri kļuvuši par lieciniekiem, procesuālo tiesību nodrošināšanai.

Papildus informējam, ka saskaņā ar Ministru kabineta 2016. gada 29. februāra rīkojuma Nr. 145 “Par likumprojekta “Par vidēja termiņa budžeta ietvaru 2017., 2018. un 2019. gadam” un likumprojekta “Par valsts budžetu 2017. gadam” sagatavošanas grafiku” pielikuma 6. punktu Iekšlietu ministrija iesniedza Finanšu ministrijā un Pārresoru koordinācijas centrā jaunās politikas iniciatīvas 2017.-2019. gadam, tajā skaitā ar 43. kārtas numuru tika iesniegta jaunā politikas iniciatīva JPI 14\_43\_P “Īpaši aizsargājama cietušā tiesību nodrošinājums kriminālprocesā”, lai nodrošinātu noziedzīgos nodarījumos cietušo aizsardzību un atbalstu atbilstoši KPL noteiktajam (turpmāk – JPI 14\_43\_P). JPI 14\_43\_P ietvaros tika paredzēts pieprasīt papildu finansējumu budžeta apakšprogrammā 06.01.00 „Valsts policija” 88 858 *euro* apmērā, budžeta apakšprogrammā 40.02.00 „Nekustamais īpašums un centralizētais iepirkums” 170 934 *euro* apmērā un budžeta apakšprogrammā 02.03.00 „Vienotās sakaru un informācijas sistēmas uzturēšana un vadība” 133 096 *euro* apmērā. Ņemot vērā fiskālās telpas ierobežoto apjomu, Ministru kabineta 2016. gada 31. maija sēdē (prot. Nr. 26 39. § 22.p.) tika pieņemts lēmums, ka tiks vērtētas līdz piecām augstākajām prioritātēm no ministriju un citu centrālo valsts iestāžu iesniegto jauno politikas iniciatīvu saraksta. Līdz ar to pārējās iesniegtās jaunās politikas iniciatīvas netika vērtētas. Minētā jaunā politikas iniciatīva tika iesniegta, lai KPL 152. panta pirmajā daļā ietvertās prasības varētu nodrošināt ar 2017. gada 1. janvāri, kā to paredzēja KPL Pārejas noteikumu 59. punkts (18.02.2016. likuma redakcijā, kas stājās spēkā 23.03.2016.).

Savukārt Saeima, izskatot ar valsts budžetu saistīto likumprojektu paketi, 23. novembrī pieņēma likumu “Grozījumi Kriminālprocesa likumā”, kurā tika iekļauts Saeimas Budžeta un finanšu (nodokļu) komisijas priekšlikums, ar kuru grozīts KPL Pārejas noteikumu 59. punkts. Atbilstoši likuma grozījumam cietušo bērnu un liecinieku pratināšanas gaitas fiksēšanu skaņu un attēlu ierakstā, ja tas ir bērna labākajās interesēs un ja tas ir vajadzīgs kriminālprocesa mērķa sasniegšanai, obligāti būs jānodrošina no 2019. gada 1. janvāra. Tādēļ Iekšlietu ministrija turpinās veikt pasākumus, lai nodrošinātu papildu finanšu līdzekļu piešķiršanu cietušo bērnu un bērnu, kuri kļuvuši par lieciniekiem, procesuālo tiesību, kā arī Latvijas starptautisko saistību, kas izriet no Eiropas Padomes Konvencijas par bērnu aizsardzību pret seksuālu izmantošanu un seksuālu vardarbību, nodrošināšanai.

Ministru prezidents M. Kučinskis

Iesniedzējs: iekšlietu ministrs R. Kozlovskis

Zaķis, 67219587

imants.zakis@iem.gov.lv

Kalvāne, 67219570

valija.kalvane@iem.gov.lv

Karsuma, 67095461

kristine.karsuma@fm.gov.lv

Neikens, 67021673

lauris.neikens@lm.gov.lv